
E L Ő T E R J E S Z T É S

Sülysáp Város Önkormányzata Képviselő-testületének

2018. augusztus 23-án tartandó munkaterv szerinti ülésére

13. napirendhez

Tárgy: Szent István 17. szám alatti lakosok kérelme bejárás biztosítására
Tisztelt Képviselő-testület!

2011-ben a sülyi futballpályánál levő röplabdapálya létesítésekor derült arra fény, hogy az önkormányzat tulajdonát képező Sülysáp 3857/3 hrsz.-ú földrészletből egy kb. 500 m2 nagyságú terület hozzá van kerítve a Szent István tér 17. szám alatti ingatlanhoz (volt szolgálati lakások). Ennek nyomán jeleztük az ingatlantulajdonosoknak, hogy az illetéktelenül elkerített területre az Önkormányzat igényt tart, ezért kértük annak visszaszolgáltatását.

Ezt követően az egyik tulajdonostárs, Murányi Norbert arról tájékoztatott, hogy tudomása van a helyzetről, hiszen a lekerítést a korábbi polgármester engedélyezte, szóban, írásbeli szerződés nem született. Mindazonáltal a területet szerette volna továbbra is használni ezért kérelemmel fordult az Önkormányzathoz, hogy valamilyen módon ezt biztosítsuk a számára. 

Végül a Képviselő-testület 170/2011. (X. 20.) ÖKT határozatával határozatlan időre bérbe adta a területet 50 Ft/m2/év bérleti díj ellenében.
Információink szerint a bérlő most e szerződést fel kívánja mondani, ezért a lakóingatlan négy tulajdonosa azzal a kérelemmel fordult az önkormányzathoz, hogy bejárást továbbra is biztosítsuk a számukra.
A terület a Vt-1 jelű (településközpont, vegyes terület) övezetbe tartozik, ahol a kialakítható legkisebb telekméret 500 m2, a beépíthetőség pedig 40 %, tehát övezeti besorolását, illetve elhelyezkedését tekintve a terület az átlagosnál értékesebb. Mindemellett több önkormányzati épület is van a közelben, példának okáért a szomszédos gyermekorvosi rendelő hamarosan hasznosítható lesz más célra, így jelenleg nem mérlegelhető reálisan, hogy az ingatlanrész felhasználható lesz-e közterület céljára. 

Továbbá azt sem lehet figyelmen kívül hagyni, hogy a Szent István tér 17. szám alatti ingatlan szinte egyedülálló módon már jelenleg is három oldalról megközelíthető közterületről, így nem látszik arányosnak egy ilyen értékes terület e célú felhasználása.

Mindezek alapján, az önkormányzat érdekeire tekintettel sem a szolgalmi jog biztosítása, sem pedig a terület közterületté alakítását nem reális opció, ezért javaslatom az, hogy mindaddig, amíg az önkormányzatnak nincs konkrét terve az ingatlannal, biztosítsuk a jelenlegi bérleti konstrukció fennmaradását.

Kérem, a Képviselő-testület szíves döntését az ügyben.
…/2018. (VIII. 23.) ÖKT határozati javaslat

Sülysáp Város Önkormányzat Képviselő-testülete megtárgyalta a Sülysáp, Szent István tér 17. szám alatti ingatlan tulajdonosainak az önkormányzat tulajdonát képező Sülysáp 3857/3 hrsz.-ú földrészletre vonatkozó kérelmét, és azt a döntést hozza, hogy

1./ nem kíván szolgalmi jogot biztosítani az ingatlan terhére, illetőleg nem kívánja azt közterületté sem alakítani, mivel az erre irányuló igényt nem látja indokoltnak és méltányolhatónak sem, azonban

2./ biztosítja a jelenlegi bérleti konstrukció fennmaradását mindaddig, amíg önkormányzati érdekből nem válik szükségessé annak megszüntetése. 

Határidő: azonnal
Felelős: polgármester

Sülysáp, 2018. augusztus 17.









Horinka László

